Foto’s: Man vas na skietgeveg op M1Foto: SAPD Volgens die polisie het beamptes verbonde aan die Sandton-polisiestasie Woensdagmiddag ŉ roetine-patrollie gedoen toe hulle ŉ verdagte rooi VW Polo naby Sandton City opgemerk het. Die beamptes het die motor van die pad af probeer trek, waarna die bestuurder en sy passasier weggejaag het. Die beamptes het die motor agternagesit waarna ŉ hoëspoed-jaagtog gevolg het. Die insittendes van die Polo het op die polisiebeamptes losgebrand. Die beamptes het teruggevuur en die bestuurder van die Polo het op die M1 naby die Greyston-afrit beheer verloor oor die voertuig. Volgens die polisie het een van die verdagtes uit die motor gespring en gevlug. Die tweede verdagte is in hegtenis geneem en die polisie het op ŉ pistool en AK47-ammunisie beslag gelê. Die voertuig is vermoedelik gesteel. Die verdagte sal van poging tot moord, die besit van ŉ onwettige vuurwapen en ammunisie en die besit van ŉ vermoedelik gesteelde voertuig aangekla word. Die verdagtes word nie tans met ŉ ander misdaad verbind nie, maar die polisie vermoed dat hulle op pad was om ŉ misdaad te pleeg. Die soektog na die tweede verdagte gaan voort.